Barbora Mokošová

Barbora Mokošová (* 10. marec 1997, Bratislava) je slovenská gymnastka, reprezentantka v športovej gymnastike v disciplíne viacboj na letnej olympiáde 2016 v Rio de Janeiro. Súčasťou reprezentácie je od roku 2006. Jej tímom je Slávia UK a trénerom Martin Zvalo. Výškou 168 cm je jednou z najvyšších gymnastiek celosvetovo.

Športová činnosť 
Na majstrovstvách sveta v Nanningu v roku 2014 dosiahla 26. miesto na kladine. Vo viacboji bola 19. na majstrovstvách Európy 2014 v Sofii, 17. na majstrovstvách Európy 2015 v Montpellieri, 18. vo finále viacboja na Európskych hrách 2015 v Baku. Svoj osobný rekord vo viacboji, 54,600 bodov dosiahla na pretekoch v Kiskunfelegyháze.

2. júna 2018 vyhrala v Slovinsku na podujatí Svetového pohára súťaž v bradlách. Na kladine získala tretie miesto a na prostných piate. Týždeň predtým získala druhé miesta na kladine a na bradlách.

Mokošová musela kvôli zraneniu členka vynechať Majstrovstvá sveta v roku 2018. Chcela by sa však zúčasniť Letnej olympiády 2020 v Tokiu, pomýšla aj na olympiádu 2024 v Paríži.

Na podujatí FIG World Challenge Cup v slovinskom Koperi zvíťazila v bradlách.

Olympijské hry 2016 
Mokošová olympijskú kvalifikáciu získala v apríli 2016 keď na testovacom podujatí v budúcom dejisku olympijských hier získala 43. miesto so ziskom 52,532 bodov vo viacboji. V Riu dostala známku 52,799 bodu čím sa dostala na 45. miesto vo viacboji. Ani po redukcii (do finále mohli len dve gymnastky z každej krajiny) sa nedostala na potrebné 24. miesto a do finále nepostúpila. Najvyššiu známku dostala za preskok: 13,933 bodu. Mokošová bola so svojim olympijským výkonom spokojná.

Olympijské hry 2020 
V októbri 2019 sa kvalifikovala na letnú olympiádu 2020 v Tokiu (plánovanú na rok 2021). Na Majstrovstvách sveta v nemeckom Stuttgarte získala 49,732 bodu a napriek predošlému zraneniu sa kvalifikovala na 19. mieste z 20.

Štúdium 
V roku 2020 absolvovala magisterské štúdium trénerstva a učiteľstva telesnej výchovy na Fakulte telesnej výchovy a športu Univerzity Komenského v Bratislave.

Referencie

Iné projekty

Externé odkazy 
 Barbora Mokošová na webe Medzinárodnej gymnastickej federácie
 Barbora Mokošová na webe Slovenského olympijského výboru
 Barbora Mokošová na Facebooku

Slovenskí športoví gymnasti
Slovenskí olympionici
Gymnasti na Európskych hrách 2015
Gymnasti na Letných olympijských hrách 2016
Gymnasti na Letných olympijských hrách 2020
Absolventi Fakulty telesnej výchovy a športu Univerzity Komenského v Bratislave
Osobnosti z Bratislavy